
Comisia pentru buget, finanţe şi bănci

Bucureşti 27.03.2002

Nr. 22/103

Biroul Permanent

al

Camerei  Deputaţilor 

Vă înaintăm, alăturat, raportul asupra propunerii legislative pentru susţinerea editării, comercializării, difuzării şi promovării cărţii româneşti, cu care comisia noastră a fost sesizată în fond cu adresa Biroului Permanent nr.626 din 18 februarie 2002.

PREŞEDINTE,

Prof.dr. Florin Georgescu

Comisia pentru buget, finanţe şi bănci

Bucureşti 27.03.2002

Nr.22/103

RAPORT

asupra propunerii legislative pentru susţinerea editării, comercializării, difuzării şi promovării cărţii româneşti

Cu adresa nr.626 din 18 februarie 2002, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru susţinerea editării, comercializării, difuzării şi promovării cărţii româneşti.

La întocmirea propunerii legislative, s-au avut în vedere avizul primit de la Comisia pentru cultură, arte, mijloace de informare în masă, precum şi avizul Consiliului Legislativ.
In urma examinării propunerii legislative, în şedinţa din 27 martie 2002, comisia, cu 23 voturi pentru şi 3 voturi împotrivă, a hotărât că aceasta nu poate fi acceptată şi propune Plenului respingerea din următoarele considerente:

În legătură cu art.1 din propunerea legislativă, precizăm că, potrivit art.6 pct.A lit.k) din Ordonanţa de urgenţă a Guvernului nr.17/2000 privind taxa pe valoarea adăugată, “editarea, tipărirea şi/sau vânzarea de manuale şcolare şi/sau de cărţi” sunt scutite de taxa pe valoarea adăugată. Nu sunt scutite lucrările realizate de alţi contribuabili care livrează bunuri şi/sau prestează servicii pentru edituri şi/sau tipografii, dar valoarea adăugată de edituri, tipografii şi comercianţi este în întregime scutită de taxa pe valoarea adăugată.

Reglementarea aplicării cotei zero a taxei pe valoarea adăugată pentru “cărţi” contravine prevederilor Directivei a VI-a a Consiliului Comunităţii Economice Europene privind adoptarea unui sistem comun al taxei pe valoarea adăugată. Această directivă permite aplicarea unei cote reduse a taxei pentru “cărţi”, dar nu aplicarea cotei zero.

Referitor la propunerea de la art.2, privind stabilirea cotei de 9% a taxei pe valoarea adăugată pentru importul de utilaje şi materiale, care nu se produc în ţară, taxa pe valoarea adăugată trebuie să se aplice în aceeaşi cotă pentru toate bunurile şi serviciile, indiferent de destinaţia acestora, pentru a nu da naştere unor distorsiuni concurenţiale.

În prezent, potrivit prevederilor art.25 pct.D lit.b9 din Ordonanţa de urgenţă a Guvernului nr.17/2000, plătitorii de taxă pe valoarea adăugată au dreptul să solicite suspendarea plăţii taxei pe valoarea adăugată la organele vamale, pe termen de 120 de zile, pentru utilajele, instalaţiile, echipamentele, maşinile industriale care se importă în vederea efectuării şi derulării investiţiilor prin care se realizează o unitate productivă nouă, se dezvoltă capacităţile existente sau se retehnologizează fabrici, secţii, ateliere.

Scutirea de taxa pe valoarea adăugată pentru drepturile de autor contravine prevederilor Directive a VI-a consiliului Comunităţii Economice Europene.

Art.8, referitor la exceptarea de la plata impozitului pe profit a donaţiilor şi a sponsorizărilor făcute de către editori pentru instituţiile publice, contravine art.4 alin.(4) din Ordonanţa guvernului nr.70/1994, potrivit căreia cheltuielile de sponsorizare sunt deductibile în limita cotei prevăzute în Legea nr.32/1994 privind sponsorizarea.

Referitor la textul art.9, menţionăm că pentru cărţile deteriorate în circuitul comercial există posibilitatea acordării unor reduceri de preţ sau discounturi care, conform Ordonanţei Guvernului nr.70/1994, sunt deductibile la calculul profitului.
Prezentul proiect de Lege face parte din categoria legilor ordinare.
PREŞEDINTE,

Prof. dr. Florin Georgescu
 SECRETAR,

Dr. Daniel Ionescu

Experţi parlamentari:

Onete Alexandru

Popescu Luminiţa

